Domno et sacrosancto monasterio ad honorem beatorum apostolorum Petri et Pauli constructo, ego Deodatus, pro amore Dei et pro salute anime meæ et uxoris meæ Eltanæ quondam, dono ad ipsam casam Dei curtilum, cum omne superposito, et vineam, cum exitu et ingressu, in pago Matisconense, in fine Vinciacense, in villa Dias, ipsum curtilum et vineam in dominicatu ad integrum. Similiter dono ad ipsam [casam] Dei in ipsa villa alias res meas in ipsa villa et in ipso fine, hoc sunt curtiferis cum edificiis, vineis, virgareis, campis, pratis, silvis, pascuis, aquis aquarumque decursibus; totum ad integrum dono ad ipsam casam Dei, in honore sancti Petri, ea ratione dum vixero usufructum habeam, et post meum discessum, ex toto ad supradictum locum deveniat, et omni anno unum modium vini fratribus supradicti loci reddam. Si quis vero hoc donum contradicere voluerit, auri libras II componat. S. Deodati, qui hoc donum pro anima sua et uxoris suæ firmari rogavit. S. Malguini. S. Johannis. S. Josberti. S. Adalardi. S. Aldrici. S. Evonis. Ego Deodatus rogatus scripsi die martis, in mense junii, anno XIIII regnante Ludovico rege.